CELEX: 32020D1493
Language: ro
Date: 2020-10-12 00:00:00
Title: Decizia (UE) 2020/1493 a Consiliului din 12 octombrie 2020 privind poziția care urmează să fie adoptată în numele Uniunii Europene, în cadrul comitetului mixt instituit prin Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră, în ceea ce privește modificarea anexelor I și II la acord și adoptarea standardelor tehnice de creare a legăturii (Text cu relevanță pentru SEE)

16.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 343/16
               
            
         DECIZIA (UE) 2020/1493 A CONSILIULUI
         din 12 octombrie 2020
         privind poziția care urmează să fie adoptată în numele Uniunii Europene, în cadrul comitetului mixt instituit prin Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră, în ceea ce privește modificarea anexelor I și II la acord și adoptarea standardelor tehnice de creare a legăturii
         (Text cu relevanță pentru SEE)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră (1) (denumit în continuare „acordul”) a fost încheiat de Uniune prin Decizia (UE) 2018/219 (2) a Consiliului și a intrat în vigoare la 1 ianuarie 2020.
                  
               
                     (2)
                  
                  
                     În temeiul acordului, comitetul mixt instituit prin acord (denumit în continuare „comitetul mixt”) poate adopta o decizie cu privire la standardele tehnice de creare a legăturii elaborate de administratorul registrului elvețian și de administratorul central al Uniunii și pe baza principiilor prevăzute în anexa II la acord, în care sunt descrise în detaliu cerințele pentru stabilirea unei legături robuste și securizate între Registrul suplimentar de tranzacții al Elveției (SSTL) și Registrul de tranzacții al Uniunii Europene (EUTL). Standardele tehnice de creare a legăturii urmează să producă efecte după ce vor fi adoptate prin decizia comitetului mixt.
                  
               
                     (3)
                  
                  
                     Anexa I la acord ar trebui modificată în conformitate cu acordul pentru a asigura o tranziție ușoară în ceea ce privește administrarea operatorilor de aeronave atribuiți Elveției pentru prima dată după intrarea în vigoare a acordului, luând în considerare progresele înregistrate în stabilirea legăturii între registre.
                  
               
                     (4)
                  
                  
                     Anexa II ar trebui modificată pentru a include un set mai mare, dar echivalent de tehnologii în vederea configurării legăturii dintre registre, care este prevăzută în acord.
                  
               
                     (5)
                  
                  
                     Standardele tehnice de creare a legăturii care au fost elaborate urmează să fie adoptate de comitetul mixt în cadrul celei de a treia reuniuni ale sale, care va avea loc în 2020.
                  
               
                     (6)
                  
                  
                     Este oportun să se stabilească poziția care urmează să fie adoptată în numele Uniunii în cadrul comitetului mixt, întrucât standardele tehnice de creare a legăturii vor avea caracter obligatoriu pentru Uniune.
                  
               
                     (7)
                  
                  
                     Adoptarea standardelor tehnice de creare a legăturii reprezintă un element important al punerii în aplicare a acordului, cu scopul de a permite stabilirea fundamentului tehnic al legăturii și de a pune bazele specificațiilor tehnice în ceea ce privește cerințele privind arhitectura, serviciile și securitatea.
                  
               
                     (8)
                  
                  
                     Este oportună instituirea unui grup de lucru de către comitetul mixt, în temeiul acordului, pentru a sprijini comitetul mixt în exercitarea funcțiilor sale în temeiul acordului în ceea ce privește elaborarea unor orientări tehnice pentru a asigura punerea în aplicare corespunzătoare a acordului, inclusiv stabilirea unei legături robuste și securizate între SSTL și EUTL. Grupul de lucru ar trebui să îi aibă în componența sa cel puțin pe administratorul registrului elvețian și pe administratorul central al Uniunii.
                  
               
                     (9)
                  
                  
                     Prin urmare, poziția Uniunii în cadrul comitetului mixt ar trebui să se bazeze pe proiectul de decizie a comitetului mixt,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul celei de a treia reuniuni a comitetului mixt instituit prin Acordul dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră, în ceea ce privește modificarea anexelor I și II la acord, adoptarea standardelor tehnice de creare a legăturii și instituirea unui grup de lucru în temeiul articolului 12 alineatul (5) din acord, se bazează pe proiectul de decizie a comitetului mixt (3).
            Reprezentanții Uniunii în cadrul comitetului mixt pot conveni modificări minore ale proiectului de decizie a comitetului mixt, fără a mai fi necesară o nouă decizie a Consiliului.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Luxemburg, 12 octombrie 2020.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  JO L 322, 7.12.2017, p. 3.
         
            (2)  Decizia (UE) 2018/219 a Consiliului din 23 ianuarie 2018 privind încheierea Acordului dintre Uniunea Europeană și Confederația Elvețiană pentru crearea unei legături între respectivele lor scheme de comercializare a certificatelor de emisii de gaze cu efect de seră (JO L 43, 16.2.2018, p. 1).
         
            (3)  A se vedea documentul ST 10836/20 la adresa de internet http://register.consilium.europa.eu